OBH 3272/2002.
Az állampolgári jogok országgyűlési biztosa általános helyettesének jelentése
Ügyintéző: dr. Kiss Anikó
Az eljárás megindulása
A fogvatartott panaszos Hivatalomhoz intézett beadványában sérelmezte, hogy leveleit a fogvatartást végrehajtó szerv, a BRFK Központi Fogdája késedelmesen, 10-20 nap elteltével továbbítja. A késedelmes kézbesítése miatt a panaszos panasszal fordult a fogda parancsnokához és az illetékes ügyészhez, de eredménytelenül. A panaszos nem tudott arról, hogy levelezését a nyomozó hatóság ellenőrizné, ilyen tartalmú tájékoztatást a hatóságtól nem kapott.
A panasz alapján felmerült az Alkotmány 2. § (1) bekezdésében deklarált jogállamiság és az annak szerves részét képező tisztességes eljáráshoz, valamint a 64. § -ban foglalt panasz előterjesztéséhez való jog sérelmének gyanúja, ezért az ügyben vizsgálatot indítottam.
A megállapított tényállás
A panaszos ellen a Központi Ügyészségi Nyomozó Hivatal folytatott büntetőeljárást. A Nyomozó Hivatal a büntetőeljárás eredményessége érdekében fenntartotta magának a panaszos levelezésének ellenőrzését. 
A panaszos ügyészi kihallgatása alkalmával kifogásolta, hogy leveleit rendszeresen 15-20 napos késéssel kapja meg. A Fővárosi Főügyészség kihallgatást végző ügyésze kivizsgálás céljából még aznap átküldte a panaszt a Központi Ügyészségi Nyomozó Hivatalnak. A Hivatal a panaszt kivizsgálta. Vizsgálata során megállapította, hogy a panaszos leveleinek kézbesítése, illetve továbbítása azok ügyészi ellenőrzése miatt szenved késedelmet. A levelek ellenőrzése következtében a továbbítás ideje megnő, hiszen a fogdaszolgálat és az ügyészség egy-két napos ügyintézési idejéhez hozzáadódik a leveleknek a fogdaszolgálathoz postán keresztül, valamint az ügyészségi futárszolgálat által történő 4-5 napos kézbesítési ideje is. A vizsgálat megállapításairól a Központi Ügyészségi Nyomozó Hivatal a panaszost - a panasz előterjesztésétől számított 30 nap elteltével - levélben tájékoztatta. A panaszos későbbiekben előterjesztett, azonos tartalmú, ismételt kifogása alapján külön intézkedés nem történt.
Érintett alkotmányos jogok és alkalmazott jogszabályok
•	Alkotmány
2. § (1) A Magyar Köztársaság független, demokratikus jogállam.
64. § A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.
•	A rendőrségi fogdák rendjéről szóló 19/1995. (XII.13.) BM rendelet
•	A szabadságvesztés és az előzetes letartóztatás végrehajtásának szabályairól szóló 6/1996. (VII.12.) IM rendelet
•	A büntetések és intézkedések végrehajtásáról szóló 1979. évi 11. tvr.
A vizsgálat megállapításai
A büntetőeljárás alatt álló fogvatartottak egyes állampolgári jogai szünetelnek, míg mások korlátozottan, vagy kivételesen korlátozás nélkül érvényesülnek. Az előzetes letartóztatásban lévő fogvatartott kapcsolattartási joga a büntetőeljárás eredményessége érdekében korlátozható. Ebbe a körbe tartozik a fogvatartottak levelezése is. A korlátozás jelentheti egyrészt a levelek ellenőrzését, másrészt a levelezés lehetőségének meghatározott személyek tekintetében való kizárását. Jogszabály az ilyen korlátozásnak mindkét módját lehetővé teszi, és az arról való döntést a rendelkezési jog gyakorlójának saját belátására bízza. 
A fogvatartott által írt, illetve a részére érkezett levelet főszabályként legkésőbb a második munkanapon továbbítani, illetve kézbesíteni kell. Kivételt képez ez alól a levelezés ellenőrzésének esete, továbbá az az eset is, amikor a kézbesítés megtagadható. A levelezés biztonsági ellenőrzésének célja a szökés, a bizonyítási eszközök megváltoztatásának vagy megsemmisítésének megakadályozása, újabb bűncselekmény, illetve a biztonságot sértő vagy veszélyeztető egyéb cselekmények elkövetésének a megelőzése, valamint a fogda rendjének, az őrzés, illetőleg a fogvatartás biztonságának a fenntartása. Az ellenőrzés az intézet biztonsági helyzetétől függően szúrópróbaszerűen vagy kellő rendszerességgel történhet. Az ellenőrzés kiterjedhet a levél felbontására, melynek célja annak megállapítása, hogy a levél tartalmaz-e a fogda, illetve a fogvatartás biztonságát, a büntetőeljárás eredményességét veszélyeztető, vagy bűncselekmény elkövetésére utaló adatot, információt vagy tárgyat. A fogvatartott hatóságokkal, nemzetközi szervezetekkel és a védővel való levelezése tartalmilag nem ellenőrizhető. Az ellenőrzés tényéről a fogvatartottat tájékoztatni kell.
A panaszos esetében a rendelkezési jogkör gyakorlója a levelezés ellenőrzését szükségesnek ítélte, ezért a leveleket ebből a célból visszatartotta. Ellenőrzés esetén természetes, hogy a kézbesítés, illetve a továbbítás ideje meghosszabbodik, így önmagában ez a tény visszásságot nem okoz. A levelezés ellenőrzéséről azonban panaszost késedelmesen tájékoztatták. A fogvatartott jogainak korlátozására vonatkozó adatokat tartalmazó ügyirattal a fogda már a fogvatartott befogadásakor rendelkezett. Véleményem szerint a levelezés ellenőrzéséről való tájékoztatásnak már ekkor meg kellett volna történnie. A panaszos tájékoztatásának elmaradása a tisztességes eljáráshoz való joggal összefüggésben visszásságot okozott. Tekintettel azonban arra, hogy a hiányosságot, bár késedelmesen, de pótolták, ajánlást nem teszek.
A hatóságnak az az eljárása, hogy a panaszos késedelmes kézbesítést sérelmező, új adatot nem tartalmazó, ismételt panaszát nem vizsgálta ki, a panaszhoz való joggal összefüggésben visszásságot nem okozott, hiszen a kivizsgálás már a korábbi azonos tartalmú panasz alapján megtörtént.

Budapest, 2003. november 28.

Takács Albert